Jafnt í viðureign Skallagríms og Fjölnis Skallagrímur etur um þessar mundir kappi við Fjölni í úrslitaviðureign 1. deildar karla í körfuknattleik . Eftir góðan sigur í fyrsta leik var komið að Skallagrímsmönnum að taka að sér hlutverk gestgjafanna þegar liðin mættust öðru sinni í Borgarnesi í gærkveldi . Heimamenn voru kannski heldur gestrisnir í það skiptið , þeir sendu Fjölnismenn heim sadda og sæla með sex stiga sigur í farteskinu . Viðureignin er því jöfn , hvort lið með einn sigur . Leikurinn fór fjörlega af stað , bæði lið léku hraðan sóknarleik og nokkuð sterkan varnarleik . J.R. Cadot fór mikinn í fyrsta leikhluta og dró vagninn fyrir Skallagrím . Fjölnir var þó aldrei langt undan . Þeir jöfnuðu um miðjan annan fjórðunginn en það voru Borgnesingar sem leiddu í hálfleik , 44 - 43 . Gestirnir komu ákveðnir til leiks eftir hléið . Vörn Skallagríms var aðeins farin að gefa eftir en Fjölnismenn létu boltann ganga . Leikmenn Skallagríms létu þó ekki stinga sig af á heimavelli og spyrntu við fótum . En þeir höfðu ekki erindi sem erfiði . Eftir spennuþrungnar mínútur náði Fjölnir sjö stiga forystu undir lokin og reyndist það Skallagrími um megn . Lokatölur í Borgarnesi voru 85 - 91 , Fjölni í vil . Áðurnefndur J.R. Cadot átti stórleik fyrir Skallagrím og daðraði við þrennuna . Hann skoraði 35 stig , tók 11 fráköst og gaf sjö stoðsendingar . Kristófer Gíslason skoraði 13 stig og tók sjö fráköst , Davíð Ásgeirsson skoraði ellefu stig og Sigtryggur Arnar Björnsson var með tíu stig og sjö stoðsendingar . Fyrir Fjölni var Collin Pryor atkvæðamestur . Hann setti upp sannkallaða tröllatvennu , skoraði 27 stig og tók 25 fráköst . Viðureign Skallagríms og Fjölnis er sem fyrr segir jöfn , bæði lið hafa sigrað einn leik . Þriðji leikur liðanna fer fram í Grafarvogi miðvikudaginn 20. apríl .